
INTERVIURI 


Un dialog cu dirijorul Cristian Mandeal 


Andra Apostu 


Am mers cu 
mare emoție să il 
întâlnesc pe domnul 
Cristian  Mandeal pe 
care, de cele mai multe 
ori, l-am văzut „de jos”, 
din sala de concert. Nu 
în fiecare zi ai ocazia să 
privești în ochi și să 
iscodești o asemenea 
personalitate muzicală 
și umană. Am 
descoperit la domnia sa 
ceea ce simțeam deja, 
o imensă muzică, o 
imensă dragoste pentru 
marea artă a comunicării muzicale — dirijatul — și am ascultat cu mare 
plăcere idei și convingeri formate în ani mulţi de experienţă. Peste toate 
acestea s-a conturat imaginea luminoasă a unui om rafinat, un 
intelectual plin de profunzime care, de data aceasta, a fost alături de 
mine într-un dialog despre muzica românească — compozitori, dirijori, 
interpreți, formare profesională, tendinţe. 


Andra Apostu: Stimate maestre Cristian Mandeal, s-au împlinit 
mai bine de 50 de ani de la prima dumneavoastră apariţie publică, un 
concert cu un program eminamente format din lucrări românești. 

Cristian Mandeal: De fapt se fac chiar 51 de ani de la primul meu 
concert public cu Filarmonica din Brașov în vara anului 1972 cu un 
program format din lucrări de Dumitru Capoianu, Nicolae Buicliu și 
terminat cu Rapsodia | de George Enescu — atunci am dirijat-o prima 
dată. Aceasta a fost prima mea apariţie publică în general dar de muzica 
românească m-am preocupat toată viata, cu o anumită constanta și în 
proporții diferite: înainte de anii 90 muzica românească era extrem de 
frecvent prezentă, era impusă, lucru care a făcut nu doar un serviciu ci și 
un deserviciu acesteia. Nu se usca bine cerneala de pe o partitură că era 
pusă pe pupitre și cântată. Avantajul în raport cu zilele noastre este 
evident însă dezavantajul unei selecţii adecvate a avut ca urmare 
apariţia scenică a tot felul de producţii, mai bune sau mai rele. Toată 
lumea scria și tot ce se scria se și cânta automat. Așa că din cantitatea 
uriașă de muzică românească pe care am dirijat-o — sunt sute de 
concerte — am rămas cu foarte puţine lucrări din perioada aceea. 


A.A.: Aceasta era politica repertorială la acel moment în ţară? 

C.M.: Exista, mai precis, o normă repertorială la toate 
filarmonicile din tara ca în toate cele 40 de concerte susținute anual sa 
existe și câte o piesă românească. Se stabilea un procentaj de prime 
audiții, un procentaj de compozitori în viata, un procentaj de 
compozitori dispăruţi... era un adevărat plan de producţie în care 
cantitatea și mai puţin calitatea era precumpănitoare. Și pentru că 
devenise o formalitate, urmarea a fost că publicul, încetul cu încetul s-a 
obișnuit să intre în sală după ce se termina piesa românească — plasată 
întotdeauna prima. Se scriau foarte multe piese scurte iar cele de mari 
dimensiuni erau cântate și înregistrate în cele mai multe cazuri de către 
orchestra Radio (cu titlu de obligație), intrau în Cardex și nu mai existau 
decât „pe hârtie”. Pe atunci aveam o glumă, „astăzi am cântat piesa asta 
de două ori, pentru prima și pentru ultima dată”. lar treaba asta din 
păcate era valabilă pentru majoritatea lucrărilor de muzică românească 
de atunci. 


A.A.: Așadar, prin reacţia publicului s-a produs un soi de selecţie 
naturală, au rămas doar cele valoroase? 

C.M.: Selecţia asta s-a făcut și nu prea pentru că dacă ar fi existat 
o altă politică de susținere a muzicii românești ar fi putut rămâne mai 
multe lucrări. Știu foarte bine că am rămas cu lucrări bune dar ele, 
deseori au trecut neobservate, asimilate în marea masă de mediocritate. 

Din păcate, valoarea și nonvaloarea coexistau și era foarte greu, pentru 
public, dar și pentru interpreţi, să facă o distincţie valorică corectă. La 
prima vedere, promovarea constantă a muzicii românești părea a fi un 
lucru minunat în sine dar în fapt s-a dovedit a fi fost în defavoarea ei. 

Lucrurile între timp s-au schimbat, instituţiile muzicale nu mai au 
această obligativitate. Programezi muzică românească în măsura în care 
este cu adevărat interesantă. În felul acesta apar lucrări din ce în ce mai 
bune și ele sunt cântate și integrate în festivaluri, în stagiuni și cel mai 
important, în conștiința publicului. Faptul că publicul realizează treptat 
că există o muzică autohtonă de foarte bună calitate este probabil 
câștigul cel mai important. 


A.A.: În perioada anilor 80 aţi dirijat și lucrări valoroase din 
repertoriul muzicii românești. Cum au fost aceste experiențe, mai cu 
seamă că ele au avut loc peste hotare? 

C.M.: În 1984 am fost la Filarmonica din Belgrad pentru prima 
dată cu Simfonia | de George Enescu împreună cu Concertul pentru pian 
și orchestră al lui Valentin Gheorghiu, avându-l pe însuși autorul lui ca 
solist. De atunci am revenit la Belgrad de 36 de ori. Același lucru l-am 
repetat apoi la Filarmonica din Sofia. Apoi am dirijat la Balșoi-Moskova 
un spectacol de balet al Operei Române având în program printre altele 
și Rapsodia nr. 1 de Enescu. Lucrarea am mai repetat-o apoi și la Novo 
Sibirsk în compania Filarmonicii de acolo, iar mai apoi la Harkov. De 
altfel, Enescu am dirijat mult în multe parti ale lumii iar Rapsodia nr. 1, 
de peste 50 de ori. 


A.A.: Aţi avut contact cu muzica românească contemporană încă 
din perioada studenţiei. Cum au fost aceste prime experienţe cu 
partituri mai mult decât noi, unele dintre ele aparținând chiar colegilor 
dvs. de generaţie? 

C.M.: Când am absolvit dirijatul, examenul nostru de stat (acum 
de licenţă) consta într-un concert public cu orchestra profesionistă 
angajată a Conservatorului care se numea Orchestra de Studio, pe lângă 
care exista chiar și un cor, Corul de Studio al Conservatorului, 
ansambluri plătite de Ministerul Învățământului - Nota bene! - și nu de 
cel al culturii. Nu comentez... Pe lângă practica individuală a studenţilor 
la dirijat de o oră pe săptămână, aceste ansambluri erau datoare să 
cânte toate primele audiții ale studenţilor de la compoziţie, să susțină 
clasa de oratoriu și de operă cu trei producţii de operă pe an. În plus 

39 


Revista MUZICA Nr. 4 / 2023 


studenții instrumentiști sau dirijori, în urma unei selecții, aveau șansa să 
cânte ca soliști sau să dirijeze în concertele publice lunare ale acestei 
orchestre. Personal, până la sfârșitul studiilor am acumulat un număr de 
11 apariţii publice ca dirijor. În concertul meu de absolventa am avut ca 
primă piesă, o primă audiție a cantatei La Răscruce de timpuri a lui 
Adrian Iorgulescu (lucrarea lui de absolventa, pe versuri proprii, pentru 
cor și orchestră) apoi Concertul nr. 4 de Beethoven și Moarte și 
transfiguratie de Richard Strauss. lar peste un an, la concertul de 
absolventa al asa numitului Suprauniversitar, echivalentul masteratului 
de astăzi, am dirijat pe lângă un program simfonic si alte trei 
reprezentații ale operei Traviata, evident tot cu soliști colegi de la canto. 
Cam așa se făcea dirijatul la vremea aceea. Cu Adrian Iorgulescu am fost 
coleg de an și de grupă iar de atunci i-am dirijat mai multe prime audiții, 
cum ar fi Simfonia a II-a, Cantata Moșii, ori opera Revulutia... 


A.A.: Dumneavoastră ati absolvit două facultăţi, prima a fost 
pianul și cea de a doua dirijatul de orchestră. 

C.M.: Chiar înainte de a-mi fi dat examenul de stat la dirijat m- 
am angajat prin concurs ca și corepetitor la balet la Opera Română. M- 
am „folosit” de prima mea facultate pe care însă nu am absolvit-o 
definitiv pentru a nu fi obligat să plec pentru trei ani în așa numita 
repartiție obligatorie. Doar așa am reușit să mă înscriu mai apoi la 
dirijat. În ce privește a doua facultate, exista un lucru extraordinar pe 
vremea aceea, care astăzi a dispărut: instrumentiștii sau dirijorii care 
absolveau cu foarte bine erau „repartizaţi”, o data sau de două ori pe an 
la diverse filarmonici din ţară. Eram necunoscuţi cu toţii iar pentru a ne 
face cunoscuţi trebuia să ne deschidă cineva o ușă; acesta a fost 
Ministerul Culturii care impunea orchestrelor din ţară să accepte în 
fiecare stagiune doi-trei dirijori sau soliști tineri, necunoscuți. În felul 
acesta eu am ajuns la Arad, la Timișoara și mai apoi la Târgu Mureș, 
unde am fost observat. Mi s-a dat oportunitatea să particip la concursul 
unui post liber de dirijor și așa mi-am început cariera în 1977. Acolo am 
stat trei ani, apoi am dat alt concurs și am intrat la Filarmonica din Cluj- 
Napoca unde am stat alti șapte ani până în 1987 când am obţinut postul 
de dirijor permanent al Filarmonicii George Enescu. În tot timpul acesta, 
am dirijat zeci de lucrări românești iar unele mi-au plăcut foarte mult. În 
acea perioadă am luat contact cu muzica lui Pascal Bentoiu a cărui 
Simfonie a III-a am dirijat-o pentru prima dată încă de la Târgu Mureș și 

în urma căreia m-am apropiat mai mult de compozitor. Acesta mi-a și 
dedicat mai târziu Simfonia a VI-a, Culorile. 


A.A.: Sunteţi interesat de fenomenul sonor mai degrabă decât de 
actul concret al redării muzicale, al redării partiturii muzicale. Acesta 
este secretul pentru a fi un dirijor bun? 

C.M.: Este o întreagă poveste despre ideea muzicală versus cea 
de idee așa cum se înțelege ea prin logica curentă; au un mers paralel, 
logica muzicală cu cea curentă nu se întâlnesc decât arareori. Eu 
consider că ideea este cea care trebuie să te conducă în momentul în 
care iti alcătuiești o strategie de cuprindere și înţelegere și abia mai apoi 
de redare a unei lucrări muzicale. 


A.A.: Ce înseamnă pentru dumneavoastră acest parcurs de la 
idee la redare? 

C.M.: Întotdeauna pornesc de la lucrurile pe care le întrevăd ca 
finalitate și nu invers. Încerc să cobor din vârful piramidei către bază și 
să înţeleg din start către ce mă îndrept. Abia după aceea îmi construiesc 
elementele concrete prin care ajung la ceea ce mă interesează. 


A.A.: Cum vedeţi dumneavoastră conceptul de dramaturgie 
muzicală? 

C.M.: Muzica „mare” conține o dramaturgie muzicală 
extraordinară. Celibidache către asta mergea, el reușea la un nivel 
superior să extragă esența unei drame muzicale, plasând toate 
elementele într-o anumită juxtapunere, o adevărată construcţie sonoră 
în care să toarne identitatea operei. Unul dintre punctele esenţiale ale 
fenomenologiei — la asta tinea și Celibidache — este să descoperi 
identitatea, unicitatea unei mari opere muzicale. Un dirijor bun extrage 
sensurile care există acolo ca un filon de aur ce se lasă mai ușor sau mai 
greu descoperite. Uneori trebuie să sapi adânc pentru a le descoperi, 
alteori se lasă întrevăzute din start. 


A.A.: Este un proces complex, cum se derulează el? 

C.M.: Dirijorul trebuie să parcurgă mai multe faze: esenţială este 
prima, cea în care intră în dialog cu compoziţia. Acel dialog nu se lasă 
măsurat în ore de repetiţie, este un timp nedeterminat pe care ţi-l aloci 
în intimitatea ta cu partitura. Sigur, trebuie ţinut seama și de compozitor 
dar în esenţă nu e vorba despre el ci de opera lui. În momentul în care te 

raportezi la operă trebuie să întrevezi, să înţelegi — în felul tău, evident 
(uneori o faci greșit dar trebuie să-ţi asumi riscul) — să încerci să extragi 
din partitură anumite constante, anumite valori care sunt greu de definit 
prin logica și rațiunea curentă. Ele se lasă recunoscute numai atunci 
când există. Tot Celibidache spunea că nu există frumos sau urât, există 
doar adevărat sau fals. Auditorul când este pus în fața unei valori 
înţelege ca se află în fata adevărului. Nu știe să îl exprime, nu știe să îl 
povestească, nu știe să îl explice sau să îl reproducă dar îl percepe și este 
conștient că a asistat la un moment unic, deseori irepetabil. Ca interpret 
tinzi tot timpul la asta dar nu înseamnă că ajungi mereu acolo. Esentiale 
îmi par, așadar, acele momente pe care le petreci în fata partiturii. Apoi, 
cu „lecția” învățată ajungi la orchestra în fata căreia lucrurile devin 
măsurabile în timp și încerci să le transmiti tot ceea ce ai de făcut pentru 
a ajunge la idee. Calea mea de a repeta pornește de la idee în jos și nu 
invers, iniţial mă interesează mai puţin dacă este cântat fa diez în loc de 
fa becar. Mă interesează mai mult ca un gest muzical cu o anumită 
semnificaţie estetică să fie din start înțeles, într-un anume fel, și de 
acolo pornesc să rezolv și problemele tehnice. Nu pornesc, deci, de la 
baza piramidei. 


A.A.: Vorbeati cândva că există și ansambluri „leneșe 
intelectual”. Ce faceţi în asemenea situaţii? 

C.M.: Se întâmplă la orice orchestră „cu rutină”. Rutina este un 
lucru cu două tăișuri. Pe de o parte e bine că se cunosc lucrările și nu 
mai pierzi vremea cu asimilarea textului muzical. Pe de altă parte există 
mereu pericolul lenei intelectuale, a lipsei de curiozitate, de apetit 
artistic, a suficientei pompoase în fata unui obiect pe care îl consideri 
definitiv asimilat. Atunci încerc să mă impun în ceea ce cred eu că este 
important. Dacă reușesc, mă bucur, dacă nu reușesc înseamnă că am 
avut un nou eșec, iar viata unui artist are de toate. 


A.A.: Ati avut multe colaborări cu festivaluri românești de muzica 
contemporană. Ce părere aveţi despre acest tip de promovare a muzicii 
românești? 

C.M.: Mi se pare un lucru pozitiv, tocmai pentru faptul că lumea 
trebuie apropiată sensibil, emoţional de acest tip de muzică. Aceste 
festivaluri crează oportunitatea de a aduce în fata unui public din ce în 
ce mai curios si mai deschis, creații cu titlu de valoare muzicală. Oricare 
noutate artistică trebuie asimilată treptat, lucru ce s-a întâmplat chiar și 

marilor compozitori de pretutindeni, nu doar alor noștri; s-a întâmplat 
cu Bach care a așteptat un secol pentru a fi recunoscut la adevărata sa 
valoare, cu Debussy peste care au trecut vreo 50 de ani, cu Bruckner, cu 
Mahler și exemplele pot continua. 


A.A.: Cum este primită muzica românească de publicul de peste 
hotare? 

C.M.: Am avut un succes extraordinar și un ecou foarte bun în 
presă când am dirijat Simfonia a VI-a de Pascal Bentoiu la Munchen cu 
Bayerische Rundfunkorchester care a cântat cu mare plăcere această 
lucrare. Muzica românească în măsura în care are valori, se poate 
impune. Mai nou, Dan Dediu are mare succes cam peste tot pentru că 
este un compozitor autentic și a reușit să-și găsească o cale proprie. 
Ceea ce cred că este important pentru ca o lucrare nouă să poată fi 
asimilată este să încerce să se reapropie de publicul pe care la un 
moment dat l-a pierdut. 


A.A.: Cum credeţi că s-a îndepărtat sau chiar pierdut publicul 
iubitor de muzică? 

C.M.: Odată cu Școala de la Darmstadt. Muzica experimentală a 
fost necesară, cunoașterea este necesară, căile noi sunt necesare cu 
unica condiţie de a nu se îndepărta de obiectul pentru care există, 
respectiv de OM. În momentul în care nu mai scrii pentru om înseamnă 
că muzica nu își mai are rost, devine doar un experiment sonor. Își 
pierde chintesenta, substanţa ei. Ea este creată de om ca o necesitate 
interioară de exprimare intimă pe o cale personală, alta decât cea 
provenită din imitatia naturii. Este invenţia supremă a omului prin care 
depășește realitatea imediată a naturii. Omul a inventat-o pas cu pas și 
și-a construit un univers guvernat de propriile sale legi, un limbaj prin 
care se poate comunica orice și pretutindeni. Am mai spus-o, dar o 
repet. Omul și-a inventat un sistem aproape cosmic de comunicare 
universală asemănătoare cu o creaţie Divină; a crea un cosmos cu reguli 
funcţionale și care să fie universal valabil pentru o umanitate întreagă 
nu vine din natură, este o creaţie specific umană. Niciun compozitor n-ar 
trebui să uite faptul că muzica a fost creată de om în folosul omului. 
Când ai ceva de comunicat la nivel uman, scrie muzică. Dacă nu mai ai 
nimic de comunicat mai bine renunţă pentru că dincolo de asta nu există 
decât experimente sonore, poate interesante din punct de vedere 

tehnic, sau la nivel senzorial, dar îndepărtate de ceea ce pretinde 
creatorul acestui limbaj, care este omul. 


A.A.: Mă întorc putin în timp și merg către George Enescu, îmi 
amintesc ce spuneati că uneori interpreţii străini reușesc si nu prea cu 
Enescu, deși în ultimele ediţii de festival Enescu se observă o putere mai 
mare de înţelegere și cuprindere a geniului enescian. Este necesar să fii 
român, să trăiești aici, să te educi aici ca să poţi pătrunde o asemenea 
imensitate ca geniului marelui George Enescu? 

C.M.: Nu este o condiție necesară să fii român. Cu toate acestea, 
unui român îi este mai ușor să pătrundă în lumea enesciană decât unui 
străin. Asta nu înseamnă că un străin nu poate accesa cu succes acest 
univers. E cert însă că Festivalul Enescu i-a făcut un mare serviciu 
compozitorului. Muzica lui a devenit nu doar obiect de investigaţie ci și 
un obiect al cunoașterii. În acest moment el este un compozitor asimilat 
din punct de vedere al limbajului, dar nu și din cel al consumului. Marile 
ansambluri, marii dirijori și marii interpreţi cântă ocazional Enescu 
foarte bine și cu plăcere, ceea ce este grozav. Înseamnă deja o treaptă 
depășită cu succes. Ca o paralelă cu festivalurile de muzică românească 
despre care mă întrebaţi mai devreme, iată cum cu insistenţă, 
perseverenţă și comunicare poţi să aduci această muzică la nivelul optim 
de percepţie și asimilare. Asta se întâmplă cu orice lucru nou de pe 
lumea aceasta. lar Enescu, în pofida a ceea ce se spunea cu 20-30 de ani 
în urmă, a demonstrat că nu este doar o sumă a stilurilor secolului XX iar 
asta de-abia acum a început să se înțeleagă cu adevărat. 


A.A.: Deci el este în esenţă românesc si în același timp si 
universal. 

C.M.: Se pune problema dintre local și universal, pentru a dovedi 
că acest în esenţă românesc este la fel de universal cum este o muzică 
de Brahms sau o muzică de Beethoven. Dar e adevărat, trebuie să treci 
prin cărările specifice locului, culturii, substratului istoric ancestral pe 
care se bazează muzica lui Enescu. Muzica lui nu este fundamentată — 
foarte superficial privit — doar pe folclorul românesc ci pe o anumită 
putere și adâncime ale acestui subsol cultural ce merge în profunzime, 
în acele epoci istorice imemoriale de pe când nu exista încă un popor 
român constituit. Orice muzică a lui Enescu, chiar și cea nedeclarativ 
românească sună totuși românește. Mă gândesc în principal la Oedip, 
cea mai reprezentativă muzică a lui. Nu sună grecește, ci românește, 

toate melopeele flautului din actul | sunt parcă ieșite din doinele 
noastre... Ce înseamnă chiar finalul operei, profund ancorat într-un 
imemorial al acestui pământ? Preludiul? O muzică profund arhaică, deci 
europeană de la rădăcină, cu un substrat tragic și tracic venit parcă în 
linie directă din anistorie, din acel substrat ancestral pe care s-a clădit 
poporul nostru de azi. Simfonia a II-a, atât de rar cântată este profund 
românească, nu mai vorbesc de vestita temă a Il-a din partea | care nu 
are niciun fel de citat și care sună extrem de autohton. Sau Preludiul la 
unison cu acel parlando-rubato. Sau Sonata pentru pian în fa diez minor. 
lar exemplele sunt nesfârșite. 


A.A.: Aveţi o experienţă considerabilă cu un număr foarte mare 
de lucrări din toate perioadele muzicale, cum „simţiţi” tendinţele 
generației actuale de compozitori români? 

C.M.: Sunt foarte interesanti. Chiar de curând am făcut 
cunoștință cu câțiva compozitori care sunt încă studenţi sau de-abia au 
absolvit, tineri, cu o valoare categorică și deja originali, cu un limbaj al 
lor și purtători clar de mesaj. Sunt foarte optimist în ce privește 
compoziția românească, privind pe acești tineri de 23-25, 30 de ani, o 
vârstă abia în devenire dar care de pe acum aduc ceva foarte special în 
mesajul lor. Ceea ce mă bucură e că toţi au substanţă, au regăsit baza, 
fundaţia pe care trebuie să își construiască limbajul. Propriul lor adevăr 
care se bazează pe o idee veritabilă, autentică, de muzică adevărată. Și 
mă bucur foarte mult că se nasc și cresc, în 10-20 de ani vor avea un 
cuvânt greu de spus în cultura europeană. 


A.A.: Cum apropiaţi ansamblurile străine de muzica românească? 

C.M.: În mod invariabil depinde de dispoziţia lor de a se apropia 

de asta și de tipul lor de cultură. Pentru mine, cea mai bună experiență 
în raport cu muzica românească în străinătate a fost în Anglia. 
Orchestrele englezești sunt, după părerea mea, cele mai capabile de a 
asimila diversele limbaje, asta poate și datorită trecutului lor colonial, au 
fost obișnuiți nu doar să transporte ci și să asimileze cultură din alte 
parti. Eu îi vad ca pe cea mai deschisă la noutate cultură europeană pe 
care o cunosc. La fel și americanii. Dar în Anglia am reușit cele mai bune 
interpretări enesciene cu o orchestră străină. Lucru care se vede și când 
vin în Festival, orchestra din Birmingham, Liverpool, etc., sunt 
ansambluri dispuse să înţeleagă lucrurile acestea noi mai mult decât 
orchestrele germane. Dealtfel cred că cel mai bun Oedip pe care l-am 

realizat vreodată s-a petrecut la prima ei audiție britanică din 2002, la 
Festivalul de la Edinburgh în compania orchestrei și corului BBC 
Glasgow. Cu orchestrele germane e mai greu. Acestea sunt fixate în 
cultura lor enormă muzicală de vârf. E un fapt că atunci când vorbești 
despre marea muzică te gândești la muzica germană iar pe aceasta o fac 
magnific. Mai greu le vine însă când pășesc pe alte teritorii. Sunt 
adevăruri. Așa cum și francezilor sau mai ales italienilor le vine greu să 
cânte muzică germană deși în ultimul timp au făcut totuși un mare 
progres din acest punct de vedere. Există peste tot o limită ușor de 
înţeles atunci când se încearcă teritorii stilistice noi. Și poate că e bine să 
fie așa. 

Rezultatele uneori îndoielnice pe care le vedem pot fi catalogate 
drept rigiditate sau limitare, dar ele sunt de fapt consecinţa unei 
specificitati colective ale fiecărui popor, oricât de european s-ar 
considera, propriu unui anumit spirit cultural din care s-au adăpat 
dintotdeauna și de care le este foarte greu să se despartă. De exemplu, 
în Germania este aproape imposibil să construiești o simfonie de 
Brahms altcumva decât pe căile bătute. La fel cu Mozart sau Schubert în 
Austria. Ori ca la Viena, ori deloc. În schimb, în Anglia, cât timp am fost 
la Orchestra Hallé Manchester cu care am colaborat 17 ani, mi se cerea 
să fac aceeași simfonie de Beethoven pe care o făcuse dirijorul lor 
principal cu o lună înainte. Spuneau că de la mine așteaptă o altă cale, 
că vor să experimenteze perspective diferite, pentru ei fiind lucrul cel 
mai important pentru a-și menţine interesul și prospetimea în meserie. 


A.A.: Ce părere aveţi despre acest tip de abordare, această 
constanta în interpretări similare? 

C.M.: E o atitudine greșită, cred că orice mare muzică cuprinde în 
substanța ei capacitatea de a corespunde diverselor atitudini și 
sensibilitati umane. Omul este divers si chiar și când cere un lucru 
cunoscut îl așteaptă sub forma apropiată lui în funcţie de propria lui 
cultură, în funcţie de propria lui sensibilitate. Asta este și frumusețea 
muzicii, că este infinită din punctul de vedere al ofertei, iar ca abordare, 
Bach sau Beethoven se vor cânta întotdeauna peste tot puţin altcumva. 
De fapt asta este ceea ce îi conferă unei opere dimensiunea universală. 
Ce ne-am face dacă am reproduce la infinit aceeași simfonie de 
Ceaikovski, în același fel? Ar fi sinuciderea artei. Acești compozitori 
corespund tuturor dar ușor diversificat, de la o zonă culturală la alta. 

A.A.: Ce părere aveţi despre școala românească de interpretare, 
fie ea vocală, fie instrumentală? 

C.M.: E o școală care și-a dovedit valabilitatea în sensul în care 
foarte multi interpreţi români au avut un cuvânt de spus atât în tara cat 
și în străinătate. În general, școala de vioară și canto au fost probabil 
cele mai bine reprezentate până acum în lume. Dar vine foarte tare din 
urmă violoncelul care prin școala lui Marin Cazacu se înscrie în contextul 
interpretării muzicale universale. Vocile frumoase românești există 
datorită unor calități native locale dar și datorită școlii românești. La fel 
și cu violoniștii proveniţi din școala lui Ștefan Gheorghiu care s-a dovedit 
una cu adevărat internațională. Chiar de la el știu că a dat peste 30 de 
concert-maeștri întregii Europe, nu mai vorbim despre soliști sau tutti- 
ști. Aproape nu există o orchestră din lume în care am dirijat să nu existe 
măcar un român în ea. lar nume ca ale lui Dinu Lipatti, Radu Lupu sau 
Sergiu Celibidache ne proiectează foarte departe. 


A.A.: Muzica românească este, deci, bine reprezentată. 

C.M.: Nu doar, este și mult dorită, mă uit la cifra de școlarizare a 
Universităţii de Muzică de astăzi care depășește mult orice speranţă de 
pe vremea când eram eu student: eram 300 în tot Conservatorul, astăzi 
cred că au depășit o mie. 


A.A.: Este un lucru bun sau nu? 

C.M.: Problema este alta: după părerea mea cantitatea strică 
calitatea. A deveni un absolvent al Universității Naţionale de Muzică 
implică responsabilitatea celor care l-au primit și care i-au dat 
certificatul de absolventa, responsabilitatea lor de a crea un om care 
este de presupus că va trăi din această meserie. În momentul în care iti 
iei tu responsabilitatea, ca profesor, să arunci pe piaţă un tânăr despre 
care știi din start că nu va putea trăi din această profesie, cărarea este 
discutabilă. Cred că undeva acest raport între cei care intră la UNMB și 
cei care vor trăi în viitor din muzică este disproporționat. 


A.A.: Ce soluţie vedeţi la această problemă? 

C.M.: Eu simt nevoia unei selecții mai riguroase, atât la admitere 
cât și la absolventa. Știu că si pe vremuri, înainte de război, la medicină 
de pildă intra oricine se înscria dar absolveau 50 din 500. La noi intră, ca 
și atunci, cine vrea, dar tot la fel de mulţi absolvă. 


47 


Revista MUZICA Nr. 4 / 2023 


Ar fi fost bine ca selecţia să fie făcută de școală, la timp, nu de 
viata. E o chestiune etică. Unui tânăr trecut de vârsta de 25 de ani îi e 
greu să se reprofileze. E de preferat să îi spui la 19 ani să meargă în altă 
direcţie, sigur își va găsi o cale cât e încă tânăr, nu când nu mai are 
aceeași capacitate sau interes. Să nu mai vorbim de frustrările instalate, 
că a muncit din greu patru sau șase ani și la urmă nu se alege cu nimic. Și 
știm foarte bine la ce duc frustrările, crize interioare, acuze ale societății. 
Dintotdeauna găsim argumente extraprofesionale prin care ne putem 
justifica eșecul, ori eșecul ne aparţine din start dar aparţine parţial și 
celor care ne încurajează pe o cale greșită. 


A.A.: La secţia de dirijat orchestra sunt înscriși anual considerabil 
mai puţini studenţi decât la majoritatea secțiilor din UNMB. Nu e mai 
ușor de realizat o selecție? 

C.M.: La dirijatul de orchestră este aceeași problemă ca peste 
tot, ca la toate secţiile, nu cred că face excepţie. Absolvă oameni care 
mă îndoiesc că vor trăi vreodată din baghetă dar așa e mersul lucrurilor 
acum. Tin poate un speech impropriu și insuficient de politically correct 
dar din punct de vedere etic mă simt obligat să semnalez acest aspect, 
foarte asemănător cu situația compoziţiei românești de dinainte de 
Revoluție. Cantitatea poate deteriora calitatea și depinde mult de 
conștiința dascălului care aruncă uneori în necunoscut un element de 
care e aproape sigur că nu e făcut pentru asta. Singura parte bună este 
că din această cantitate foarte mare există șanse să se cearnă și elite. 
Dar cu ce sacrificii... 


A.A.: Când se confirmă un dirijor, după ce absolvă sau poate mai 
târziu? 

C.M.: Dirijatul veritabil începe după 30-35 de ani. Uneori chiar și 
după 40. La dirijat „te coci” mai întâi iar asta o faci doar profesând. 
Există un cerc vicios din care e greu să ieși: e greu să obţii o orchestra 
fără experienţa necesară iar fără să dirijezi nu te poți forma. Aceasta 
este o altă slăbiciune a catedrei mele, că nu avem un laborator adecvat 
în care tinerii dirijori să își exercite abilitățile însușite la clasă. Este ca și 
când ai învăţa vioara fără vioară sau pianul fără pian. Practica se face cu 
audio-video sau cu pianist acompaniator iar acea orchestră de studenţi 
pusă la dispoziţia lor e evident insuficientă, de multe ori incompletă, 
dezechilibrată atât numeric cât și valoric, capabilă doar de un repertoriu 
minor. Ori, pentru un dirijor momentul adevărului este abia atunci când 

te afli în fața unei orchestre profesioniste. Când trebuie să te faci înțeles 
și acceptat — foarte important! — în sensul de a fi recunoscut ca leader. 
Sunt foarte multi membri din orchestră buni cunoscători de muzică iar 
tu ca dirijor ești obligat să știi măcar cu ceva mai mult decât oricare 
dintre ei. Apoi trebuie să poţi comunica. Aș putea denumi dirijatul ca 
fiind arta comunicării, în primul rând la nivel interuman la care se 
adaugă restul ce tine de specificul meseriei. lar asta este o abilitate ce 
nu se poate preda sau învăţa decât teoretic. Toţi dirijează în general 
după aceleași reguli și totuși altcumva. Nu există dirijat ci doar dirijori. 
Fiecare este altceva fata de un altul. Și școlile sunt la rândul lor foarte 
diverse iar din fiecare școală apar câte produse, atâtea individualitati. 
Dirijorul se distinge prin capacitatea lui de a comunica cu orchestra prin 
mijloace care nu sunt de natură sonoră; trebuie să produci muzică prin 
mijloace nespecifice, venite dintr-o altă zonă, cea a vizualului. lar asta se 
face prin experienţă. Niciun dirijor nu a ajuns mare din prima încercare, 
la prima lui mișcare de baghetă (excepţie ar fi doar Arturo Toscanini care 
a dirijat din start perfect), ci a progresat încetul cu încetul. 


A.A.: lar acest progres este condiționat de experienţa în fata 
orchestrei... 

C.M.: Pentru a putea face asta trebuie să ai orchestră. Ca să obţii 
o orchestră trebuie să fii dorit sau acceptat de orchestră, ca să fii 
asimilat trebuie să primești o minimă experienţă de orchestră încă din 
Conservator, lucru care se face într-o măsură nesatisfăcătoare. Câte 
concerte dirijează copiii ăștia în timpul studiilor? Cum să ajungă apoi în 
fața unei orchestre, cine să îi dorească? Mai apoi, chiar dacă ajungi să 
dirijezi - prin cine știe ce concurs de împrejurări... trebuie să fii suficient 
de convingător pentru ca să te cheme și a doua oară. Succesul înseamnă 
să fi rechemat. A doua, a treia oară, acelea contează și te confirmă. 


A.A.: Deci dirijor te face practica. Ce alte lucruri sunt greu de 
predat la clasă unui dirijor în devenire? 

C.M.: Dirijorul are mai multe funcţii. Prima, anume cea prin care 
învață partitura, o înţelege și o redă tehnic la modul abstract poate fi 
predată la clasă. Dar oricât de complex ar fi un sistem de predare, nici 
un profesor nu poate să îl înveţe pe ucenic cea de a doua funcţie a 
dirijorului, cea de corepetitor al orchestrei. Cu alte cuvinte, nimeni nu te 
poate învăţa la clasă modul în care trebuie să transmiti orchestrei cele 
însușite de tine în intimitate, respectiv felul, strategia prin care tii 

repetiţia. Este dificil să iti imparti acele trei-patru ore ale repetitiilor în 
așa fel încât să poţi acoperi întregul program. Să ai o bună gestiune a 
timpului în așa fel încât la momentul suprem al concertului să ai pregătit 
întreg programul. Trebuie să știi pe ce să pedalezi, cât timp să aloci 
elementelor problemă, cu ce pornești ori sfârșești timpul limitat de 
lucru. Numai experienţa te învaţă. Nimeni nu iti poate arăta la clasă cum 
trebuie să repeti, ce și în ce mod să le vorbesti! Orchestra așteaptă de la 
dirijor nu să fie criticată ci să primească soluţii, ori tu te-ai ocupat numai 
de partituri și ai lucrat cu un pian. Violonistul, timpanistul... așteaptă de 
la tine nu doar să îi spui că nu îi iese, asta o știe și el, ci să îi dai o soluţie! 
Dirijorul eficient este cel care dă soluţii și nu cel care spune „aș vrea mai 
așa”. Spune-i cum să facă să fie „așa” sau „altcumva”! O orchestră de 
rutină știe sigur să răspundă la comenzile unui dirijor tânăr sau mai 
puţin experimentat dar una tânără, cum e cea de tineret cu care lucrez 
eu... are nevoie să li se spună aproape tot, să li se arate calea prin care 
să ajungă la rezultatul care li se cere. 


A.A.: Ce compozitori români ati readuce astăzi mai des în 
repertoriile orchestrelor, poate în festivaluri? 

C.M.: Sunt destul de mulţi și mi-e foarte greu să fac o listă pentru 
că sigur am să uit pe cineva și ar fi nedrept. Sigur, în afară de Enescu 
există compozitori mari, succesorii imediati ai lui Enescu, cum ar fi Olah, 
Vieru, Stroe, Niculescu de care s-a cam uitat. Simfoniile lui Olah sunt 
foarte interesante, nu mai vorbesc de cele șapte simfonii ale lui Bentoiu 
care ar trebui să fie în mod curent cântate, ca și Hamlet de același 
compozitor, lucrare pe care o consider a doua ca valoare după Oedip în 
repertoriul românesc de operă. lată un compozitor care nu s-a aliniat 
niciunui curent, Pascal Bentoiu, întotdeauna cu un limbaj al lui, nefiind 
nici șocant și nici avangardist și în același timp păstrând doza de 
originalitate. Limbajul său a rămas — oricât de sofisticat și rafinat — pe 
înţelesul oricărui om care îl ascultă și în același timp păstrează o 
puternică notă de personalitate. Theodor Grigoriu este, iarăși, un 
compozitor notabil, sau compozitori din provincie rămași în umbră ca 
Sigismund Toduta de la Cluj, Remus Georgescu de la Timișoara sau Csiki 
Boldizsar de la Târgu Mureș. Nu mai vorbesc de Cornel Taranu care are 
un limbaj al lui inconfundabil, orice se cântă de el, sună a Cornel Țăranu. 
Sau compozitorii generaţiei mele ca Adrian Iorgulescu sau Doina Rotaru. 
lar acum Dan Dediu și discipolii lui. Dar e periculos cu numele pentru că 

întotdeauna voi uita pe cineva. Nu e în niciun fel o selecţie, e doar o 
enumerare spontană. 


A.A.: Vă mulţumesc pentru răbdarea și deschiderea cu care ne- 
ati împărtășit din experienţa dumneavoastră! 


SUMMARY 


Andra Apostu 


A dialogue with conductor Cristian Mandeal 


It was with great emotion that | met Mr. Cristian Mandeal, whom | have 
often seen "from below", as a spectator in the concert hall. It's not every 
day that you have the opportunity to look into the eyes of such a 
musical and human powerful personality. | discovered in him what | 
already felt, an immense musicality, an immense love for the great art 
of musical communication - the art of conducting - and | listened with 
great pleasure to ideas and convictions formed over many years of 
experience. Over all this, the luminous image of a refined man, an 
intellectual full of depth, has emerged, joining me in a dialogue about 
Romanian music - composers, conductors, performers, training, trends. 

